钦定古今图书集成/方舆汇编/边裔典/第044卷 > 汉书 > 《西域传赞》
## 钦定古今图书集成/方舆汇编/边裔典/第044卷 > 汉书 > 《西域传赞》

孝武之世，图制匈奴，患其兼从西国，结党羌南，迺表
河曲，列四郡，开玉门，通西域，以断匈奴右臂，隔绝南
羌、月氏。单于失援，由是远遁，而幕南无王庭。遭值文
景、元默养民五世，天下殷富，财力有馀，士马彊盛。故
能睹犀布玳瑁，则建珠崖七郡；感枸酱竹杖，则开牂
柯、越嶲；闻天马蒲萄，则通大宛、安息。自是之后，明珠
文甲、通犀、翠羽之珍，盈于后宫；蒲梢、龙文、鱼目、汗血
之马，充于黄门；钜象、狮子、猛犬、大雀之群，食于外囿；
殊方异物，四面而至。于是广开上林，穿昆明池，营千
门万户之宫，立神明通天之台，兴造甲乙之帐，落以
随珠和璧。天子负黼扆，袭翠被，冯玉几，而处其中。设
酒池肉林以飨四夷之客。作《巴俞都卢》海中，砀极漫
衍，鱼龙角抵之戏以观视之。及赂遗赠送，万里相奉，
师旅之费，不可胜计。至于用度不足，乃榷酒酤，筦盐
铁，铸白金，造皮币，算至车船，租及六畜。民力屈，财用
竭，因之以凶年，寇盗并起，道路不通，直指之使始出，
衣绣杖斧，断斩于郡国，然后胜之。是以末年遂弃轮
台之地，而下哀痛之诏，岂非仁圣之所悔哉！且通西
域，近有龙堆，远则葱岭，身热头痛，县度之厄，淮南杜
钦、扬雄之论，皆以为此天地所以界别区域，绝外内
也。《书》曰：“西戎即序。”禹既就而序之，非上威服，致其贡
物也。西域诸国，各有君长，兵众分弱，无所统一，虽属
匈奴，不相亲附。匈奴能得其马畜旃罽，而不能统率，
与之“进退，与汉隔绝，道里又远，得之不为益，弃之不
为损，盛德在我，无取于彼。故自建武以来，西域思汉
威德，咸乐内属。唯其小邑鄯善、车师，界迫匈奴，尚为
所拘。而其大国莎车、于阗之属，数遣使置质于汉，愿
请属都护。”圣上远览古今，因时之宜，羁縻不绝，辞而
未许。虽大禹之序西戎，周公之让白雉，太宗之“却《走
马》”，义兼之矣，亦何以尚兹。